./data/phi0474/phi034/phi0474.phi034.perseus-lat2.xml
M. Tullius Cicero
Caesar, cuius in victoria ceciderit nemo nisi armatus  et quem nos liberi in summa populi Romani libertate nati non modo non tyrannum sed etiam clementissimum in victoria ducimus, is Blesamio qui vivit in regno tyrannus videri potest? nam de statua quis queritur, una praesertim, cum tam multas videat? valde enim invidendum est eius statuis cuius tropaeis non invidemus  nam si locus adfert invidiam, nullus est ad statuam quidem rostris clarior  de plausu autem quid respondeam? qui nec desideratus umquam in te est et non numquam obstupefactis hominibus ipsa admiratione compressus est et fortasse eo praetermissus quia nihil volgare te dignum videri potest